หุ้น MORE เอฟเฟกต์
ปรากฏการณ์ของหุ้น MORE ส่งผลให้เกิด “บรรยากาศด้านลบ” กับตลาดหุ้นแม้ว่าทางหน่วยงานด้านการกำกับ บริษัทหลักทรัพย์ต่างพยายามออกมาให้ข้อมูล เพื่อเรียกความเชื่อมั่น
ปรากฏการณ์ของหุ้น MORE ส่งผลให้เกิด “บรรยากาศด้านลบ” กับตลาดหุ้นแม้ว่าทางหน่วยงานด้านการกำกับ บริษัทหลักทรัพย์ต่างพยายามออกมาให้ข้อมูล เพื่อเรียกความเชื่อมั่น
14 พ.ย. 2565

ปรากฏการณ์ของหุ้น บมจ.มอร์ รีเทิร์น (MORE) ส่งผลให้เกิด “บรรยากาศด้านลบ” กับตลาดหุ้น
แม้ว่าทางหน่วยงานด้านการกำกับ บริษัทหลักทรัพย์ต่างพยายามออกมาให้ข้อมูล เพื่อเรียกความเชื่อมั่น
ทว่า ในสถานการณ์ที่ฝุ่นยังตลบเช่นนี้
นักลงทุนต่างเลือกที่จะเข้าไปอยู่ใน “เซฟโซน” ไว้ก่อน
เมื่อวานนี้ จึงเห็นการถอนหลักประกันกับโบรกฯ ต่าง ๆ บ้าง รวมถึงการขายหุ้นเพื่อที่จะดึงเงินสดกลับมาอยู่ในมือไว้ก่อน
และรวมถึงการขายหุ้นที่อาจเกี่ยวกับธุรกรรม
เช่นหุ้นกลุ่มธนาคารที่มีบริษัททลูกเป็นโบรกเกอร์ต่าง ๆ หุ้นกลุ่มโบรกฯ
ต่างถูกขายกันออกมา จนราคาลงมาอยู่ในแดนลบ
ส่วนหุ้นขนาดกลางและเล็ก ที่มีผลประกอบการง่อนแง่น มีกำไรหลักที่ไม่ได้มาจากการดำเนินงาน หรือยังมีผลประกอบการขาดทุน ยังฟื้นตัวไม่เต็มที่ ฯลฯ
ต่างถูกเทขายกันออกมาเพื่อปรับลดความเสี่ยง
เข้าใจว่า สถานการณ์เช่นนี้
น่าจะดำเนินต่อไปอีกสักระยะ จนกว่าจะมีความชัดเจนเกี่ยวกับธุรกรรมหุ้นมอร์ฯ
และความชัดเจนเกี่ยวกับฐานทุนของโบรกเกอร์ต่าง ๆ
สิ่งสำคัญที่หน่วยงานกำกับต้องแอคชั่นให้มากขึ้นคือ การเปิดเผยขั้นตอน และตัวเลขต่าง ๆ ที่สามารถพอจะเปิดเผยได้ เพื่อเรียกความเชื่อมั่นของนักลงทุนกลับมาโดยเร็ว
ลำพังเพียงแต่จะบอกว่า  ขอให้เชื่อมั่น ขอให้เชื่อมั่น….
ข้อมูลเหล่านี้ยังไม่เพียงพอ
ในทางกลับกัน
กลับจะยิ่งทำให้เกิดคำถาม และข้อสงสัยมากยิ่งขึ้นจากนักลงทุน
อย่าลืมว่า ทุกวันนี้ยังต้องต่อสู้และแข่งขันกับข้อมูลที่ถูกเผยแพร่ไปตามโซเชียลต่าง ๆ อันเนื่องมาจากความไม่ชัดเจนในการเผยแพร่ข้อมูลของหน่วยงานกำกับ
เช่น กรณีที่เกิดขึ้นในช่วงวันหยุดสุดสัปดาห์ที่ผ่านมา
ตัวเลขต่าง ๆ รายชื่อโบรกเกอร์ และข้อมูลอื่น ๆ ต่างออกมาแตกต่างกันไป
และต่อมาหากทุกอย่างเกิดความชัดเจน
การจะเข้าไปแก้ไขข้อมูลที่สื่อกันไปในโซเชียลต่าง ๆ เพื่อให้กลับมาเชื่อข้อมูลทางการนั้น
มันยากมาก ๆ
ณ วันนี้ โบรกฯ แต่ละแห่งเองคงต้องทำงานกันอย่างหนัก และช่วยตัวเองกันไป เพื่อที่จะพยายามรักษาและเรียกคืนความเชื่อมั่นกลับมา
หากเป็นโบรกฯ ขนาดใหญ่ ไม่น่าจะมีปัญหามากนัก
ส่วนโบรกฯ ขนาดกลางและเล็ก คงต้องทำงานกันอย่างหนักต่อไป
และคงต้องใช้ระยะเวลาอีกพอสมควร
ล่าสุด มีข่าวว่า หน่วยงานกำกับ พยายามหรือขอไม่ให้โบรกฯ เผยแพร่ตัวเลขสำคัญกับธุรกรรมดังกล่าว
ทว่า มีบางโบรกฯ เปิดเผยออกมาแล้ว
เพราะคงมีการประเมินแล้วว่า หากยังปกปิด และไม่เปิดเผย
น่าจะส่งผลลบกับโบรกฯ ตนเองมากกว่า